Vi har gleden av å ønske deg velkommen som elev i Vg1, studieforberedende utdanningsprogram Dans (Musikk, Dans, Drama), Landsdekkende linje med fordypning i Scenisk dans

Skoleåret begynner ***mandag 16. august***, og du møter i skolegården etter følgende plan:

**Musikk og Dans (MDD): Kl. 09.00**

På skolen blir du møtt av din kontaktlærer og fulgt til klasserommet. Grunnet koronasmittesituasjonen kan det bli endringer, vi ber deg derfor følge med på nyhetsoppdateringer på skolens hjemmeside: <https://edvardmunch.vgs.no/> Her vil det fortløpende bli lagt ut mer detaljert informasjon om oppstartsuke, foreldremøter etc.

Første skoleuke har en egen timeplan som du får utdelt første dagen. I løpet av uka skal du bli kjent med skolen, medelever, lærere, faddere og nye fag. Denne uka får du tilbud om oppstartsamtale med kontaktlærer slik at vi raskt kan bli kjent med deg og de forventningene du har til tre år på videregående skole.

Vi inviterer alle Vg1-klassene på overnattingstur til Strandheim leirsted på Nærsnes i løpet av ukene 34, 36 og 37. Det kommer detaljert informasjon om denne turen ved skolestart.

Vi inviterer også til **foreldremøter for Vg1 mandag 16. august** og ber foresatte om å holde av denne ettermiddagen.

**Valg av fremmedspråk og matematikk i Vg1**
I Vg1 skal du velge fremmedspråk og matematikkfag. Du har sikkert fått informasjon om dette på ungdomsskolen, og du får også mer informasjon ved skolestart. Helt kort:

*Fremmedspråk*

Har du hatt fremmedspråk på ungdomsskolen, kan du velge fransk II, spansk II og tysk II.  Hvis du har hatt spansk eller fransk på ungdomsskolen, og ikke ønsker å fortsette med det, kan du på vår skole bytte til tysk I. Hvis du ikke har hatt språk på ungdomsskolen, må du velge tysk I. I så fall må du ha dette språket i tre år. Hvis du ønsker annet fremmedspråk enn fransk, spansk eller tysk, kan du velge å benytte deg av det bydekkende tilbudet for små språkfag. Denne undervisningen foregår på ettermiddagstid.

*Matematikk*

Det er to ulike matematikkfag på Vg1, Matematikk 1T og Matematikk 1P. Disse har relativt ulike læreplaner. Matematikk 1T er et teoretisk matematikkfag som legger grunnlag for fordypning i matematikk videre i skoleløpet, mens 1P er praktisk rettet og fokuserer på hva matematikken kan brukes til. Når du begynner på skolen skal du velge ett av matematikkfagene. I løpet av de første ukene på skolen får du hjelp og veiledning av faglærer til å finne ut hvilket fag som passer best for deg. Dette valget gjør du altså først etter skolestart.

**Utstyrsstipend**
Alle elever med ungdomsrett i videregående opplæring får utstyrsstipend. Dette er ikke behovsprøvd, men man må likevel søke om det. Vi oppfordrer deg derfor til å søke stipend hos Lånekassen <https://lanekassen.no/nb-NO/stipend-og-lan/norge/videregaende-skole/> så raskt som mulig. Stipendet kan du bruke til å dekke utgifter for egenandel til pc/mac. Er du elev på Kunst, design og arkitektur må du regne med utgifter til tegneutstyr og materiell gjennom skoleåret. Musikkelever må også dekke utgifter til noter i instrumentundervisningen.

**Foreldremøte**

Vi ønsker også å bli tidlig kjent med dine foresatte og inviterer til foreldremøte mandag 16. august klokka 17:00.

Når det gjelder smittevern, er vi nå på grønt tiltaksnivå. Det betyr at vi kan avvikle foreldremøtene tilnærmet som normalt. Vi oppfordrer til, hvis det er mulig, at kun en foresatt per elev møter, slik at vi unngår at foresatte blir sittende for tett i klasserommene. Det vil være munnbind og håndsprit tilgjengelig.

Rektors introduksjon vil være digitalt tilgjengelig på skolens hjemmeside og kontaktlærers presentasjon blir sendt ut via Skolemelding etter foreldremøtet.

Velkommen som ny elev på Edvard Munch vgs. – vi gleder oss til å møte deg!

Vennlig hilsen

Ellen Lysne
Rektor